Vi mangler pleje- og aflastningsfamilier.

Sådan lød nødråbet for et års tids siden fra flere hovedstadskommuner. Og det blev gentaget i den kampagne, som Københavns Kommune satte i gang for et par måneder siden.

Læs også : Flere kommuner mangler plejefamilier

Men problemet er fortsat ikke løst i København. Det fortæller chef for Center for Familiepleje i Københavns Kommune, Sten Kruse-Blinkenberg.

- Behovet er svingende. Men aktuelt mangler vi 20 - 25 aflastningsfamilier, og så er der 15 børn, som står på vores visitationsliste og venter på at komme i døgnpleje, forklarer Sten Kruse-Blinkenberg.

Han understreger desuden, at København har problemer med at finde lokale pleje- og aflastningsfamilier.

- Vi har også et stort behov for, at familierne er i københavnsområdet, fordi det er vigtigt med et godt samarbejde med de biologiske forældre, siger Sten Kruse-Blinkenberg.

Læs også : Plejemor: Jeg sætter studenterhue på og besøger dem i fængslet

København står ikke alene med problemet, fortæller Kristina Vang Jensen, der er souschef i Socialtilsyn Hovedstaden, hvor man godkender pleje- og aflastningsfamilierne.

- Omkring fem af de større hovedstadskommuner kører målrettede kampagner, og så er det vores indtryk, at flere af de mindre kommuner også oplever en stigende efterspørgsel på plejefamilier, forklarer Kristina Vang Jensen.

Hun peger på, at problemet kan blive endnu større i fremtiden. Imens de mange aldrende pleje- og aflastningsfamilier takker af, kniber det nemlig med at få de unge til at tage over. Den tendens nikker Sten Kruse-Blinkenberg genkendende til.